નવી દિલ્હીઃ એમ તો ભારતીય ટીમ શ્રેણીમાં ક્લીન સ્વિપના ઇરાદાથી ઇન્દોર આવી છે, પરંતુ ભારતીય કેપ્ટન વિરાટ કોહલીએ કંઈક એવું કર્યું, જેણે વડા પ્રધાન નરેન્દ્ર મોદીને ખુશ કરી દીધા. કેન્દ્રમાં સરકાર રચ્યા બાદ મોદીએ દેશમાં સ્વચ્છતા અભિયાનની શરૂઆત કરી હતી. કોલકાતા ટેસ્ટમાં પણ કોહલી અને બીસીસીઆઇ અધ્યક્ષ અનુરાગ ઠાકુરે અન્ય ક્રિકેટર સાથે મળીને સ્ટેડિયમમાં સફાઈ કરીને સ્વચ્છતાનો સંદેશ આપ્યો હતો. ઇન્દોરના હોલકર સ્ટેડિયમમાં ગઈ કાલે ટીમ ઇન્ડિયા પ્રેક્ટિસ કરી રહી હતી એવામાં ભારતીય ખેલાડીઓએ પાણી પીધા બાદ બોટલ્સને મેદાન પર જ ફેંકી દીધી હતી. પ્રેક્ટિસ સેશન બાદ કોહલીએ ખાલી બોટલ્સ એકઠી કરવાનું શરૂ કર્યું. આ જોઈને મેદાનનો સ્ટાફ ખાલી ડ્રમ લઈને તેની પાસે આવ્યો. મેદાનકર્મીઓએ કહ્યું કે, ”તમે રહેવા દો, કચરો અમે એકઠો કરી લઈશું.” ત્યારે કોહલીએ કહ્યું, ”ગંદકી અમે ફેલાવી છે તો તેને અમે જ સાફ કરીશું.”